“GIDROTEXNIKA INSHOOTLARINING XAVFSIZLIGI TOʻGʻRISIDA”GI OʻZBEKISTON RESPUBLIKASI QONUNINI AMALGA OSHIRISH CHORA-TADBIRLARI TOʻGʻRISIDA
(law, 2024-01-15)

“Gidrotexnika inshootlarining xavfsizligi toʻgʻrisida”gi Oʻzbekiston Respublikasi Qonuni qabul qilinganligi munosabati bilan Vazirlar Mahkamasi qaror qiladi: 1. Quyidagilar: Gidrotexnika inshootlarining xavfsizligi deklaratsiyasi va xavfsizlik deklaratsiyasining davlat ekspertizasi toʻgʻrisidagi Nizom 1-ilovaga muvofiq; Gidrotexnika inshootlarining davlat kadastrini yuritish tartibi 2-ilovaga muvofiq tasdiqlansin. 2. Belgilansinki, I, II va III sinfga mansub oʻta muhim gidrotexnika inshootlarining texnik holati va bexatar ishlashi ustidan nazorat Oʻzbekiston Respublikasi Suv xoʻjaligi vazirligi huzuridagi Suv xoʻjaligi obyektlari xavfsizligini va suvdan foydalanishni nazorat qilish inspeksiyasi (keyingi oʻrinlarda — “Suvxoʻjaliknazorat” inspeksiyasi) tomonidan, III sinfdan past boʻlgan gidrotexnika inshootlari boʻyicha esa — inshootlarning mansubligiga koʻra Oʻzbekiston Respublikasi Suv xoʻjaligi vazirligi, “Issiqlik elektr stansiyalari” AJ, “Oʻzbekgidroenergo” AJ va boshqa tashkilotlar tomonidan amalga oshiriladi. 3. Oʻzbekiston Respublikasi Qishloq xoʻjaligi vazirligi, Suv xoʻjaligi vazirligi, “Oʻzbekgidroenergo” AJ, “Suvxoʻjaliknazorat” inspeksiyasi manfaatdor vazirliklar va idoralar bilan birgalikda mukammallik klasslari boʻyicha gidrotexnika inshootlari roʻyxatini, shuningdek gidrotexnika inshootlarining bexatar ishlashini taʼminlash boʻyicha avariya moddiy-texnika zaxiralarini yaratish hamda ulardan foydalanish tartibini tasdiqlash uchun ikki oy muddatda Oʻzbekiston Respublikasi Vazirlar Mahkamasiga kiritsinlar. 4. Oʻzbekiston Respublikasi Davlat arxitektura va qurilish qoʻmitasi Qishloq va suv xoʻjaligi vazirligi, Energetika va elektrlashtirish vazirligi, Favqulodda vaziyatlar vazirligi, Ichki ishlar vazirligi, “Davsuvxoʻjaliknazorat” inspeksiyasi bilan birgalikda 2000-yil mobaynida, “Gidrotexnika inshootlarining xavfsizligi toʻgʻrisida”gi Oʻzbekiston Respublikasi Qonuni va ushbu qaror talablarini hisobga olgan holda, qurilish normalari va qoidalariga oʻzgartirishlar kiritsin. 5. Oʻzbekiston Respublikasi Suv xoʻjaligi vazirligi, “Issiqlik elektr stansiyalari” AJ, “Oʻzbekgidroenergo” AJ, tizimida gidrotexnika inshootlari boʻlgan tashkilotlar. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.M. Olimjonov zimmasiga yuklansin. 1. Mazkur Nizom “Gidrotexnika inshootlarining xavfsizligi toʻgʻrisida”gi Oʻzbekiston Respublikasi Qonuniga muvofiq ishlab chiqilgan, gidrotexnika inshootlarining xavfsizligi deklaratsiyalari (keyingi oʻrinlarda — xavfsizlik deklaratsiyasi deb ataladi) mazmunini, ularni tuzish va davlat ekspertizasidan oʻtkazish tartibini belgilaydi. 2. Gidrotexnika inshootlarining xavfsizligi deklaratsiyasi — gidrotexnika inshootlarining xavfsizligini asoslovchi hujjat hisoblanadi. 3. Oʻzbekiston Respublikasi Vazirlar Mahkamasi tomonidan tasdiqlangan roʻyxatdagi oʻta muhim gidrotexnika inshootlarining xavfsizligi deklaratsiyasi Suv xoʻjaligi obyektlari xavfsizligini va suvdan foydalanishni nazorat qilish inspeksiyasiga (keyingi oʻrinlarda — maxsus vakolatli davlat organi) ekspertiza qilish uchun taqdim etiladi. 4. Gidrotexnika inshootlarining xavfsizligi deklaratsiyasi gidrotexnika inshootlaridan foydalanish, ularni rekonstruksiya qilish, taʼmirlash, shuningdek, konservatsiyalash, tugatish davrida — foydalanuvchi tashkilotlar tomonidan hamda gidrotexnika inshootlarini foydalanishga topshirishda — buyurtmachi tashkilotlar (keyingi oʻrinlarda — deklarantlar) tomonidan tuziladi. Gidrotexnika inshootlarining xavfsizligi deklaratsiyasini tuzishda yuqori malakali va tajribaga ega mutaxassislar va mutasaddi tashkilotlar jalb qilinadi. 5. Gidrotexnika inshootlarining xavfsizligi deklaratsiyasi 3 nusxada tuziladi va nusxalari maxsus vakolatli davlat organida, foydalanuvchi tashkilotda, maxsus vakolatli davlat organining hududiy boshqarmalarida saqlanadi. 6. Gidrotexnika inshootlarining xavfsizligi deklaratsiyasi: taqdim etiladigan axborotning toʻliqligi va ishonchliligi taʼminlanishi; avariyalar va shikastlanishlar xavflarining har tomonlama va toʻliq aniqlanishi; xavflar va tavakkalchiliklarni tahlil qilishga nisbatan qoʻllaniladigan yondashuvlar va usullarning asoslanganligi; xavflarni tahlil qilish boʻyicha bajarilgan hisob-kitoblarning toʻliqligi va ishonchliligi, hisob-kitoblar natijalariga taʼsir qiluvchi barcha omillarning har tomonlama toʻliq hisobga olinishi; rejalashtirilayotgan xavfsizlik chora-tadbirlarining ishonchliligi va ularning amaldagi normativ va huquqiy hujjatlar qoidalariga muvofiqligi talablariga javob berishi shart. 7. Xavfsizlik deklaratsiyasini ishlab chiqishda “Gidrotexnika inshootlarining xavfsizligi toʻgʻrisida”gi Oʻzbekiston Respublikasi Qonuni va boshqa normativ hujjatlar talablarini hisobga olish kerak. 8. Gidrotexnika inshootlarining xavfsizligi deklaratsiyasini tuzishdan oldin inshootning texnik holati koʻrikdan oʻtkazilishi, inshootning texnik holati boʻyicha kuzatuvlar, yangidan ishga tushirilayotgan inshootlar uchun qurilish davridagi kuzatish maʼlumotlaridan foydalaniladi. 9. Xavfsizlik deklaratsiyasida quyidagilar boʻlishi kerak: a) sarvaraq, unda quyidagi maʼlumotlar keltiriladi: deklaratsiyaning roʻyxatdan oʻtkazish raqami, deklaratsiyani tasdiqlash (roʻyxatdan oʻtkazish) grifi, deklaratsiya obyektining nomi; b) gidrotexnika inshootlari va ularning maʼmuriy, geografik va gidrografik joylashuvi tabiiy sharoitlari, seysmik sharoitlar, loyihada, foydalanish qoidalarida va maxsus vakolatli davlat organi koʻrsatmalarida nazarda tutilgan xavfsizlikni taʼminlash chora-tadbirlari toʻgʻrisidagi maʼlumotlarni, foydalanuvchi tashkilot toʻgʻrisidagi asosiy maʼlumotlarni oʻz ichiga oluvchi umumiy axborot; v) gidrotexnika inshootlarining xavfsizligi tahlili va uni baholash, shu jumladan xavfning yuzaga kelishi mumkin boʻlgan manbalarini aniqlash hamda gidrotexnika inshootining unga yoʻl qoʻymaslikka yoki favqulodda vaziyatlar oqibatlarini pasaytirishga tayyorligini tahlil qilish va baholash ham shu jumlaga kiradi; g) gidrotexnika inshootlarining xavfsizlik mezonlarini hamda umuman, inshootning xavf darajasini aniqlagan holda inshootlarning texnik holatini kuzatish natijalari; d) obyektlarni qoʻriqlash tizimi va alohida davrda ularning xavfsizligini taʼminlash toʻgʻrisidagi maʼlumotlar; e) gidrotexnika inshootlarida favqulodda vaziyat yuzaga kelish xavfi yoki favqulodda vaziyat yuzaga kelganligi toʻgʻrisida respublika va mahalliy ijro etuvchi hokimiyat organlarini hamda boshqa tashkilotlarni, shuningdek, favqulodda vaziyatlarda tezkor xodimlarning ish rejasi va harakatlari boʻyicha aholini darhol xabardor qilish tartibi; j) gidrotexnika inshootlarining xavfsizligi darajasiga berilgan bahoni, shuningdek, xavfsizlikni taʼminlashga doir zarur chora-tadbirlar; z) qurilishi tugallangan gidrotexnika inshootining davlat komissiyasi tomonidan qabul qilib olinishi toʻgʻrisidagi dalolatnoma; i) gidrotexnika inshootlarining balans qiymati, gidrotexnika inshootlarining suvni muhofaza qilish zonalari, sohil boʻyi mintaqalari, shuningdek, sanitariya muhofaza zonalari va sanitariya himoya hududlari toʻgʻrisidagi maʼlumot. Gidrotexnika inshootlarining xavfsizligi deklaratsiyasi tarkibida quyidagi qoʻshimcha maʼlumotlar boʻlishi shart: a) tekshirish dalolatnomasi bilan birgalikda gidrotexnika inshootining holati toʻgʻrisidagi maʼlumotnoma; b) gidrotexnika inshootlarining havzasi, suv bosadigan zonada qoladigan tutash hududlar bilan birga inshootlarni joylashgan oʻrni chizmasi; v) suv omborlari oqimida joylashgan iqtisodiyot tarmoqlari sxemasi; g) kanallarning chiziqli sxemasi; d) asosiy gidrotexnika inshootlariga xos boʻlgan boʻylama va koʻndalang kesim chizmalari; e) nazorat-oʻlchash asboblarini va asosiy gidrotexnika inshootlaridagi kuzatish nuqtalarining joylashish sxemasi; j) gidrotexnika inshootlarining xavfsizligini taʼminlashga qaratilgan muhandislik-texnik va tashkiliy tadbirlar rejasi. 10. Gidrotexnika inshootlarining xavfsizligi deklaratsiyasi foydalanuvchi tashkilot rahbari tomonidan imzolanadi. Gidrotexnika inshootlarining xavfsizligi deklaratsiyasida taqdim etilgan axborotning toʻliqligi va ishonchliligi uchun foydalanuvchi va buyurtmachi tashkilot rahbarlari (deklarantlar) shaxsan javobgar hisoblanadi. 11. Gidrotexnika inshootlarining xavfsizligi deklaratsiyasi deklarant tomonidan maxsus vakolatli davlat organiga 5 yilda kamida bir marta, shuningdek, maxsus vakolatli davlat organining qaroriga koʻra yoki deklarantning tashabbusi bilan quyidagi hollarda taqdim etiladi: gidrotexnika inshootlarining xavfsizligi va ishonchli ishlashini taʼminlash darajasi pasayish xavfi yuzaga kelganda yoki favqulodda vaziyatlarning oldini olish uchun mavjud imkoniyatlar cheklanganda, xavf aniqlangan kundan boshlab uch oy mobaynida; gidrotexnika inshootlarining xavfsizligi boʻyicha amaldagi talablar (normalar va qoidalar) oʻzgarganda, favqulodda vaziyatlarda toʻxtatilganda va tugatilganda — tegishli normativ hujjatlar amalga kiritilgandan keyin 6 oydan kechikmay; gidrotexnika inshootlarining xavfsizligi deklaratsiyasini amal qilish muddati tugashidan bir oy oldin; gidrotexnika inshootlari rekonstruksiya qilingandan, kapital taʼmirlangandan, tiklangandan yoki konservatsiya qilingandan keyin — tegishli qurilish-montaj ishlari qabul qilib olingungacha. 14. Maxsus vakolatli davlat organi: a) xavfsizlik deklaratsiyalari mazmuniga va gidrotexnika inshootlarining vazifasiga, mukammalligi darajasiga, konstruksiya xususiyatlariga, foydalanish shart-sharoitlariga va xavfsizlikka nisbatan qoʻyiladigan maxsus talablarga bogʻliq ravishda har xil turdagi gidrotexnika inshootlari xavfsizligi deklaratsiyasi xususiyatlarini hisobga oluvchi ularni tuzish metodikasiga qoʻyiladigan qoʻshimcha talablarni; b) xavfsizlik deklaratsiyalari shaklini oʻrganadi; v) xavfsizlik deklaratsiyalarini taqdim etish jadvalini belgilaydi; g) gidrotexnika inshootlarining xavfsizligi deklaratsiyasini tasdiqlash yoki rad etish boʻyicha qaror qabul qiladi. 16. Gidrotexnika inshootlarining xavfsizligi deklaratsiyasini davlat ekspertizasidan oʻtkazishning maqsadi deklaratsiyada koʻrsatilgan maʼlumotlarning toʻliqligi va ishonchliligini aniqlash, jumladan, gidrotexnika inshootlarida gidrotexnika inshootlarining xavfsizligini asoslovchi maʼlumotlarni tahlil qilish, favqulodda vaziyatlarning xavflilik darajasi, gidrotexnika inshootlarining xavfsizligini taʼminlash boʻyicha nazarda tutilgan chora-tadbirlarning yetarliligi hamda ushbu chora-tadbirlarning normalar va qoidalarga muvofiqligini aniqlash hisoblanadi. 17. Gidrotexnika inshootlaridan foydalanuvchi va buyurtmachi tashkilotlar (deklarantlar) oʻta muhim gidrotexnika inshootlarining (tasdiqlangan roʻyxatga asosan) xavfsizligi deklaratsiyasini maxsus vakolatli davlat organiga davlat ekspertizasidan oʻtkazish uchun taqdim etadi. Gidrotexnika inshootlarining xavfsizlik deklaratsiyasi maxsus vakolatli davlat organi tomonidan koʻrib chiqiladi va uning ekspertizasi tashkil etiladi. 18. Gidrotexnika inshootlarining xavfsizligi deklaratsiyasini davlat ekspertizasi deklarant tomonidan toʻlovlar evaziga oʻtkaziladi. 19. Gidrotexnika inshootlarining xavfsizligi deklaratsiyasini davlat ekspertizasidan oʻtkazish muddati deklarant tomonidan amaldagi tartibga asosan avans mablagʻlari toʻlangan kundan boshlab 3 oydan oshmasligi kerak. 20. Gidrotexnika inshootlarining xavfsizligi deklaratsiyasini davlat ekspertizasidan oʻtkazishda maxsus vakolatli davlat organi tomonidan ekspertlar tarkibi tuziladi. 201. Maxsus vakolatli davlat organi ekspertlarga qoʻyiladigan malaka talablarini va ularning ish tartibini belgilaydi. 202. Gidrotexnika inshootlarining xavfsizligi deklaratsiyasini davlat ekspertizasidan oʻtkazish uchun yuqori malakali va tajribaga ega loyihachi va mutaxassislar ekspert sifatida shartnoma asosida jalb qilinadi. 203. Gidrotexnika inshootlarining xavfsizligi deklaratsiyasini davlat ekspertizasidan oʻtkazish boʻyicha jalb qilingan ekspertlar tomonidan yigʻma xulosa tayyorlanadi. 21. Gidrotexnika inshootlarining xavfsizligi deklaratsiyasini davlat ekspertizasi boʻyicha yigʻma xulosalar Ekspertlar kengashi aʼzolariga yuboriladi. 211. Ekspertlar kengashi aʼzolari gidrotexnika inshootlarining xavfsizligi deklaratsiyasini davlat ekspertizasi boʻyicha yigʻma xulosalarni koʻrib chiqib, oʻz taklif va eʼtirozlarini Ekspertlar kengashi kotibiga taqdim etadi. 212. Ekspertlar kengashi aʼzolari tomonidan berilgan taklif va eʼtirozlar inobatga olingan holda, gidrotexnika inshootlarining xavfsizligi deklaratsiyasini tasdiqlash (yoki tasdiqlamaslik) toʻgʻrisida Ekspertlar kengashining qarori loyihasi tayyorlanadi. 213. Maxsus vakolatli davlat organi gidrotexnika inshootlarining xavfsizligi deklaratsiyasini va ekspertlar xulosasini koʻrib chiqadi hamda ushbu hujjatlar maxsus vakolatli davlat organiga tushgan kundan boshlab bir oy muddatda Ekspertlar kengashi yigʻilishida muhokama qilinadi va tegishli qaror qabul qilinadi. 214. Maxsus vakolatli davlat organi gidrotexnika inshootlarining xavfsizligi deklaratsiyasini davlat ekspertizasi xulosasiga asosan gidrotexnika inshootlarining xavfsizligi deklaratsiyasini tasdiqlash, tegishli ruxsatnoma berish yoki ruxsatnoma berishni rad etish toʻgʻrisida qaror qabul qilishi mumkin. 22. Ekspertlar kengashi tomonidan salbiy xulosa qabul qilingan taqdirda deklarant takroriy davlat ekspertizasi oʻtkazilishini talab qilishga haqlidir. Maxsus vakolatli davlat organi deklarantning tegishli sabablari koʻrsatilgan arizasini koʻrib chiqadi hamda ariza tushgan kundan boshlab ikki oy muddatda oʻz qarorini unga maʼlum qiladi, mazkur Nizomning 25-bandida koʻrsatilgan hollar bundan mustasno. 23. Maxsus vakolatli davlat organi xavfsizlik deklaratsiyasini va ekspert komissiyasi xulosasini koʻrib chiqadi hamda ushbu hujjatlar maxsus vakolatli davlat organiga tushgan kundan boshlab bir oy muddatda tasdiqlash yoki tasdiqlashni rad etish toʻgʻrisida qaror chiqaradi. 24. Agar xavfsizlik deklaratsiyasi va Ekspertlar kengashi xulosasi maxsus vakolatli davlat organi tomonidan koʻrib chiqilayotganda xavfsizlik darajasi pasayganligidan dalolat beruvchi holatlar aniqlansa, maxsus vakolatli davlat organi gidrotexnika inshootlarini inspektorlik tekshiruvidan oʻtkazadi va taqdim etilgan xavfsizlik deklaratsiyasini tekshirish natijalarini hisobga olgan holda koʻrib chiqadi. Bunda xavfsizlik deklaratsiyasini koʻrib chiqish va tasdiqlash muddati 4 oygacha uzaytirilishi mumkin. 25. Gidrotexnika inshootlarining xavfsizlik darajasi pasaygan, shuningdek ularning xavfsizligi boʻyicha chora-tadbirlar bajarilmagan taqdirda nazorat organi xavfsizlik deklaratsiyasining amal qilish muddatini qisqartirishga haqlidir. 26. Nazorat organi tomonidan tasdiqlangan xavfsizlik deklaratsiyasi gidrotexnika inshootini davlat kadastriga kiritish hamda ushbu organ tomonidan gidrotexnika inshootlarini foydalanishga topshirish va foydalanishdan chiqarishga, rekonstruksiya qilish, konservatsiyalash va tugatishga ruxsatnomalar berish uchun asos hisoblanadi. 27. Foydalanuvchi tashkilotlar maxsus vakolatli davlat organining gidrotexnika inshootlarining xavfsizligi deklaratsiyasini tasdiqlashni rad etish haqidagi qarori ustidan sud tartibida shikoyat qilishi mumkin. 28. Maxsus vakolatli davlat organi xavfsizlik deklaratsiyasi maʼlumotlari bazasini shakllantiradi va yuritadi, xavfsizlik deklaratsiyalari taqdim etilishi muddatlarini nazorat qiladi. 281. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Oʻzbekiston Respublikasi Gidrotexnika inshootlari davlat kadastri “Davlat kadastrlari toʻgʻrisida”gi va “Gidrotexnika inshootlarining xavfsizligi toʻgʻrisida”gi Oʻzbekiston Respublikasi qonunlariga muvofiq inshootlarning texnik holatini hisobga olish va baholash, ularning bexatar ishlashini taʼminlash maqsadida yuritiladi. 2. Gidrotexnika inshootlari davlat kadastri inshootning tabiiy shart-sharoitlari, joylashgan oʻrni, texnik, sifat va miqdor tavsifnomalari, xizmat qilish muddati, egasi toʻgʻrisidagi va boshqa maʼlumotlarni tashkil etuvchi maʼlumotlar tizimi va hujjatlardan iborat boʻladi. 3. Suv xoʻjaligi va energetika tizimiga kiruvchi gidrotexnika inshootlari mulkchilik shaklidan qatʼi nazar, kadastr obyekti hisoblanadi. 4. Gidrotexnika inshootlari davlat kadastri inshootlarning texnik holatini har tomonlama oʻrganish va baholash, sifat va miqdor tavsiflari hamda ulardan foydalanish darajasini hisobga olish maqsadida yuritiladi. 5. Maʼlumotlarni ishlab chiqish, tizimlashtirish, saqlash, yangilash va obyekt haqida axborot taqdim etish texnologiyasini doimiy takomillashtirib borish gidrotexnika inshootlari davlat kadastrining asosiy vazifasi hisoblanadi. 6. Favqulodda vaziyatlarning paydo boʻlish xavfini tugʻdiruvchi gidrotexnika inshootlarini qamrab olish, yuritish uslublarining yagonaligi, kadastr axborotlarining haqqoniyligi gidrotexnika inshootlari davlat kadastrini yuritishning asosiy prinsiplari hisoblanadi. 7. Gidrotexnika inshootlari davlat kadastri ehtimoliy avariyalarning oldini olish maqsadida manfaatdor organlarni gidrotexnika inshootlari xavfsizligi, foydalanishni toʻgʻri tashkil etish, ularning texnik holatini baholash toʻgʻrisidagi axborotlar bilan taʼminlash uchun moʻljallangan. 8. Gidrotexnika inshootlari davlat kadastrini yuritish topogeodeziya qidiruvlarini, gidrologiya, geologiya, gidrogeologiya, geofizika, naturada kuzatishlar va boshqa maxsus tadqiqotlar, shuningdek gidrotexnika inshootlarini maxsus reyestrda roʻyxatdan oʻtkazish bilan taʼminlanadi. 9. Gidrotexnika inshootlari davlat kadastrini yuritish boʻyicha ishlar davlat budjetidan mablagʻ bilan taʼminlanadi. 10. Gidrotexnika inshootlari davlat kadastrida har bir inshootga kadastr raqamini bergan holda, inshootni maxsus reyestrda roʻyxatdan oʻtkazish, tizimlashtirish, sifat va miqdoriy tavsiflarni hisobga olish hamda inshoot boʻyicha maʼlumotlarni tegishli shakllarga kiritish, saqlash, yangilash va maʼlumotlarni foydalanish uchun taqdim etish koʻzda tutiladi. 11. Gidrotexnika inshootlari davlat kadastriga konstruktiv chizmalar, sxemalar, grafiklar ilova qilingan holda, inshoot holatini belgilab beruvchi umumiy maʼlumotlar, gidrologiya, geologiya, gidrogeologiya, litologiya shart-sharoitlari tavsifi, inshootlar tarkibi, suv xoʻjaligi, suv-energetika, texnik-iqtisodiy koʻrsatkichlar, izlanishlar, naturada kuzatishlar, mavjud boʻlgan nuqsonlar kiritiladi. 12. Gidrotexnika inshootlari davlat kadastrining mazmuni hamda muayyan gidrotexnika inshootining (suv omborlari toʻgʻonlari, daryolar, soylar, kanallar va kollektorlardagi toʻgʻonlar, daryolarning oʻzanlarini toʻsuvchi inshootlar, suv olish, suv oʻtkazish, suv tashlash hamda qirgʻoqlarni himoya qilish inshootlari, gidroelektr stansiyalar, nasos stansiyalari) muhofaza zonalari boʻyicha maʼlumotlar Oʻzbekiston Respublikasi Suv xoʻjaligi vazirligi, “Issiqlik elektr stansiyalari” aksiyadorlik jamiyati, “Oʻzbekgidroenergo” aksiyadorlik jamiyati bilan kelishilgan holda, Suv xoʻjaligi obyektlari xavfsizligini va suvdan foydalanishni nazorat qilish inspeksiyasi tomonidan tasdiqlanadi. 13. Maxsus vakolatli davlat organi nazoratidagi gidrotexnika inshootlari davlat kadastri maxsus vakolatli davlat organi tomonidan, qolgan barcha gidrotexnika inshootlari davlat kadastri esa foydalanuvchi tashkilotlar tomonidan yuritiladi. Gidrotexnika inshootlari davlat kadastrini yuritish ishlari Oʻzbekiston Respublikasi Davlat budjeti, shuningdek, foydalanuvchi tashkilotlarning mablagʻlari hisobidan moliyalashtiriladi. Gidrotexnika inshootlari davlat kadastrini yuritishda qoʻllaniladigan shakllar maxsus vakolatli davlat organi tomonidan belgilangan tartibda tasdiqlanadi. 14. Gidrotexnika inshootlari davlat kadastrini yuritish yuklangan organlar gidrotexnika inshootlarining texnik holati va xavfsizligi ustidan nazorat (monitoring)ni taʼminlaydilar. 15. Gidrotexnika inshootlari kadastr maʼlumotlarini yangilashda inshootning tavsifnomasiga va texnik holatiga taʼsir qiluvchi rekonstruksiya qilish va kapital taʼmirlash va boshqa omillar natijasida roʻy bergan oʻzgarishlar aniqlanadi va roʻyxatdan oʻtkaziladi. Inshootlardan foydalanuvchi tashkilotlar bir oy muddatda gidrotexnika inshootlari davlat kadastrini yuritish yuklangan organlarga koʻrsatib oʻtilgan oʻzgarishlar haqida axborot taqdim etishga majburdirlar. 16. Gidrotexnika inshootlari davlat kadastriga tegishli tematik qatlamlar davlat kadastrlarining har bir turi boʻyicha bazaviy kartografik asosdan foydalanib, obyekt turlari va axborot turlari (roʻyxatdan oʻtkazishga oid, hisobga olishga oid, baholashga oid) boʻyicha shakllantiriladi. 17. Gidrotexnika inshootlari davlat kadastriga tegishli tematik qatlamlar davlat kadastrlarining xususiyatidan va obyektlarning joylashuvini aniqlash usulidan kelib chiqib, 1:5 000, 1:10 000, 1:25 000 masshtablarda shakllantiriladi hamda obyektlarning fazoviy joylashuvidagi xatolik mazkur masshtab talablarida belgilangan meʼyorlaridan oshmagan boʻlishi vakolatli organlar tomonidan taʼminlanadi. 18. Gidrotexnika inshootlari davlat kadastriga tegishli tematik qatlamlarning matematik asosi bazaviy kartografik asosning matematik asosiga muvofiq boʻlishi lozim hamda taqdim etilayotgan maʼlumotlar 1984-yilgi koordinatalar butunjahon geodeziya tizimida (WGS-84) boʻlishi zarur. 19. Gidrotexnika inshootlari davlat kadastriga tegishli tematik qatlamlarni shakllantirishda vektorli obyektlarning (nuqtali, chiziqli va maydonli) oʻzaro bogʻliqligi va yondoshligi ularning fazoviy joylashuvini inobatga olgan holda tasvirlanadi. 20. Gidrotexnika inshootlari davlat kadastriga tegishli tematik qatlamlarning atributiv maʼlumotlari hamda metamaʼlumotlari davlat tilida lotin alifbosida shakllantiriladi. 21. Gidrotexnika inshootlari davlat kadastri geoaxborot tizimi orqali yuritiladi. Gidrotexnika inshootlari davlat kadastri geoaxborot tizimi mazkur davlat kadastrini yuritishga masʼul vazirlik va idoralar tomonidan birgalikda yaratiladi. 22. Gidrotexnika inshootlari davlat kadastriga bazaviy kartografik asosining tematik qatlamlari hamda davlat kadastrlarining tegishli geografik axborot tizimlarini yuritish uchun zarur kartografik asoslar davlat kadastrlarini yuritish sohasidagi maxsus vakolatli organ tomonidan shakllantiriladi hamda vakolatli organlarga geoaxborot tizimi orqali integratsiya qilish yoʻli bilan real vaqt rejimida taqdim etiladi. 23. Gidrotexnika inshootlari davlat kadastri obyektlari maʼlumotlarini umumlashtirish va muvofiqlashtirish Suv xoʻjaligi vazirligi tomonidan amalga oshiriladi. 24. Gidrotexnika inshootlari davlat kadastri maʼlumotlari geografik axborot tizimi orqali: davlat boshqaruvi organlari hamda boshqa vakolatli organlarga — axborot resurslariga tizimli (doimiy) ravishda foydalanishga idoralararo texnologik yoʻriqnomalar asosida ruxsat berish yoʻli bilan amalga oshiriladi; yuridik va jismoniy shaxslarga — soʻrov asosida maxsus vakolatli organ tomonidan belgilanadigan toʻlov evaziga taqdim etiladi. 25. Gidrotexnika inshootlari davlat kadastrining foydalanishi cheklangan maʼlumotlar qonunchilik hujjatlarida belgilangan tartibda taqdim etiladi. 26. Gidrotexnika inshootlari davlat kadastrining DKYATga taqdim etilgan maʼlumotlarning ishonchliligi uchun vakolatli organlar qonunchilik hujjatlarida belgilangan tartibda javob beradi. 27. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.